b'\n_START_ARTICLE_\nJukka Rahja\n_START_SECTION_\nNuori kumouksellinen\n_START_PARAGRAPH_\nJukka Rahja syntyi Kronstadtissa Ven\xc3\xa4j\xc3\xa4ll\xc3\xa4 sinne Pohjanmaalta muuttaneiden siirtolaisten perheeseen. H\xc3\xa4n osallistui poliittiseen toimintaan jo varhain ja liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen vuonna 1903. Kaksi vuotta my\xc3\xb6hemmin Rahja osallistui ep\xc3\xa4onnistuneeseen kapinaan, jonka j\xc3\xa4lkeen h\xc3\xa4n pakeni Suomeen. Rahja jatkoi poliittista toimintaansa Suomen sosialidemokraattisessa nuorisoliitossa (SSN). Rahja palasi Ven\xc3\xa4j\xc3\xa4lle vuonna 1913, ja h\xc3\xa4n vaikutti muun muassa bol\xc5\xa1evikkien Pietarin-komitean toimeenpanevassa komissiossa.\n_START_SECTION_\nVallankumoukset\n_START_PARAGRAPH_\nHelmikuun vallankumouksen j\xc3\xa4lkeen 1917 Jukka Rahja oli veljens\xc3\xa4 Eino Rahjan kanssa perustamassa Pietarin suomalaisia punakaarteja. Toukokuussa h\xc3\xa4net valittiin bol\xc5\xa1evikkipuolueen Pietarin kaupunkikomiteaan. Kes\xc3\xa4kuussa Rahja osallistui Suomen sosialidemokraattisen puolueen (SDP) edustajakokoukseen vierailijana. Rahja (yhdess\xc3\xa4 Aleksandra Kollontain kanssa) taivutteli suomalaisia liittym\xc3\xa4\xc3\xa4n niin sanotun Zimmerwaldin liikkeen julistukseen, mik\xc3\xa4 lopulta toteutuikin. Rahja ei kuitenkaan esiintynyt edukseen, sill\xc3\xa4 h\xc3\xa4n sai itselleen monia vihamiehi\xc3\xa4 syytelty\xc3\xa4\xc3\xa4n SDP:t\xc3\xa4 varsin kovasanaisesti muun muassa luokkatietoisuuden puutteesta. Jukka Paastela on arvellut tapahtunutta alkusys\xc3\xa4ykseksi Rahjan riidoille Otto Wille Kuusisen kanssa. Hein\xc3\xa4kuussa Rahja otti osaa kapinayritykseen ja h\xc3\xa4net vangittiin._NEWLINE_V\xc3\xa4litt\xc3\xb6m\xc3\xa4sti lokakuun vallankumouksen j\xc3\xa4lkeen bol\xc5\xa1evikkien Suomen aluekomitea nimitti Jukka Rahjan kenraalikuvern\xc3\xb6\xc3\xb6ri Pavel \xc5\xa0i\xc5\xa1kon apulaiseksi. Pesti j\xc3\xa4i kuitenkin lyhytaikaiseksi Suomen senaatin kielt\xc3\xa4ydytty\xc3\xa4 hyv\xc3\xa4ksym\xc3\xa4st\xc3\xa4 kyseist\xc3\xa4 kaksikkoa. Rahja jatkoi bol\xc5\xa1evikkitoverinsa Adolf Taimin kanssa vallankumouksen agitoimista Suomessa. H\xc3\xa4n osallistui SDP:n puolueneuvoston kokoukseen 19.\xe2\x80\x9322. tammikuuta ja vaati aseiden ottamista k\xc3\xa4ytt\xc3\xb6\xc3\xb6n. Tapaamisen j\xc3\xa4lkeen Rahja alkoi organisoida aseistusta Suomeen. Hankinnoilla lastattu juna l\xc3\xa4hti Pietarista 27. tammikuuta ja saapui Tampereelle 2. helmikuuta. Rahja kuitenkin haavoittui molempiin jalkoihinsa taistelussa, kun valkoiset yrittiv\xc3\xa4t pys\xc3\xa4ytt\xc3\xa4\xc3\xa4 junan K\xc3\xa4m\xc3\xa4r\xc3\xa4n asemalla, eik\xc3\xa4 h\xc3\xa4n siten pystynyt en\xc3\xa4\xc3\xa4 osallistumaan sis\xc3\xa4llissodan muihin taisteluihin. Helmikuussa kansanvaltuuskunta nimesi Rahjan viralliseksi edustajakseen Ven\xc3\xa4j\xc3\xa4ll\xc3\xa4.\n_START_SECTION_\nRahjan teesit ja SKP:n perustaminen\n_START_PARAGRAPH_\nJukka Rahja oli keskeinen henkil\xc3\xb6 Suomalaista kommunistista puoluetta perustettaessa elokuussa 1918. SKP:ta alettiin perustaa sen j\xc3\xa4lkeen kun suomalaisten sosiaalidemokraattien kokous hyv\xc3\xa4ksyi \xc3\xa4\xc3\xa4nin 76\xe2\x80\x9316 Rahjan esitt\xc3\xa4m\xc3\xa4t teesit, joissa vaadittiin 1. valmistautumista uuteen aseelliseen vallankumoukseen, 2. virheellisten n\xc3\xa4kemysten jyrkk\xc3\xa4\xc3\xa4 tuomitsemista, 3. rautaista ty\xc3\xb6v\xc3\xa4en diktatuuria, 4. kaiken maan ja kapitalistisen omaisuuden pakkoluovuttamista sek\xc3\xa4 5. kansainv\xc3\xa4lisen vallankumouksen edist\xc3\xa4mist\xc3\xa4 ja tukea neuvostovallalle Ven\xc3\xa4j\xc3\xa4ll\xc3\xa4. Teesej\xc3\xa4 arvostelivat varsinkin Suomen ammattiyhdistysliikkeess\xc3\xa4 toimineet, jotka \xc3\xa4\xc3\xa4nestyksen h\xc3\xa4vitty\xc3\xa4\xc3\xa4n poistuivat pit\xc3\xa4m\xc3\xa4\xc3\xa4n omaa kokoustaan. _NEWLINE_Rahja kuului uuden puolueen keskuskomiteaan, jossa h\xc3\xa4n pysyi pient\xc3\xa4 taukoa (11.9.1919\xe2\x80\x9324.4.1920) lukuun ottamatta kuolemaansa asti. SKP:n edustajakokouksessa elokuussa 1919 Rahja johti omia ryhm\xc3\xa4kokouksia, joiden esitysten j\xc3\xa4\xc3\xa4ty\xc3\xa4 tappiolle h\xc3\xa4n kielt\xc3\xa4ytyi liittym\xc3\xa4st\xc3\xa4 keskuskomiteaan._NEWLINE_Jukka Rahja oli mukana Kominternin perustavassa kokouksessa ja toisessa maailmankongressissa. Rahja my\xc3\xb6s toimi Pietarin kansainv\xc3\xa4lisen sotakoulun poliittisena komissaarina, ja h\xc3\xa4n oli SKP:n sotilaslinjan ja -j\xc3\xa4rjest\xc3\xb6n johtohenkil\xc3\xb6. Lis\xc3\xa4ksi h\xc3\xa4n toimitti Suomessa asevelvollisille jaettua laitonta Punasotilas-lehte\xc3\xa4.\n_START_SECTION_\nMurha\n_START_PARAGRAPH_\nJukka Rahja ammuttiin 31. elokuuta niin sanotuissa Kuusisen klubin murhissa, kun oppositiokommunistit Aku Paasin johdolla p\xc3\xa4\xc3\xa4ttiv\xc3\xa4t ryhty\xc3\xa4 vallankumoukselliseen puhdistusty\xc3\xb6h\xc3\xb6n. Rahjan ampui Allan H\xc3\xa4gglund. Murhaoppositioksi sittemmin nimetyn ryhm\xc3\xa4n j\xc3\xa4senet tulivat l\xc3\xa4hinn\xc3\xa4 Pietarin punaupseerikoulusta, jota Rahja johti itsevaltaisin ottein. Opposition j\xc3\xa4seni\xc3\xa4 oli ennen tapahtunutta erotettu puolueesta ja vangittu. Vangittujen kuulusteluissa Rahja oli ilmaissut valmiutensa ampua Voitto Eloranta, joka vuonna 1923 teloitettiin Rahjan murhasta tuomittuna. H\xc3\xa4nen leskens\xc3\xa4 Elvira Willman-Eloranta teloitettiin pari vuotta my\xc3\xb6hemmin.\n_START_SECTION_\nMaine\n_START_PARAGRAPH_\nRahjan olemus ei yleens\xc3\xa4 her\xc3\xa4tt\xc3\xa4nyt luottamusta suomalaisten ty\xc3\xb6l\xc3\xa4isten keskuudessa. H\xc3\xa4n arvosteli muita jatkuvasti ylimieliseen tyyliin ja uhkaili tarvittaessa v\xc3\xa4kivallan k\xc3\xa4yt\xc3\xb6ll\xc3\xa4. Rahjan veljekset tunnettiin my\xc3\xb6s runsaasta alkoholink\xc3\xa4yt\xc3\xb6st\xc3\xa4 ja heid\xc3\xa4n toimistaan liikkui mit\xc3\xa4 villeimpi\xc3\xa4 huhuja. Jukka Rahja oli mukana esimerkiksi veljens\xc3\xa4 salakuljetus- ja valuuttakeinottelupuuhissa Suomen rajalla. SKP:n toisessa edustajakokouksessa 1919 lukuisat edustajat moittivat kovin sanoin Rahjoja korruptiosta. Niin sanottu "rahjalaisuus" sai monia vastustajia varsinkin Suomessa aiemmin toimineista kommunisteista. Esimerkiksi Otto Wille Kuusinen vastusti SKP:n alkuvuosina Rahjan veljesten linjaa, jolla puolestaan oli kannatusta ven\xc3\xa4j\xc3\xa4nsuomalaisten keskuudessa. Kuusista ep\xc3\xa4iltiinkin \xe2\x80\x93 varsinkin Jukka Rahjan veli Eino Rahja ep\xc3\xa4ili \xe2\x80\x93 yhteyksist\xc3\xa4 Kuusisen klubin murhat tehneeseen joukkoon.'